*Mosonyi Aliz*

**Illemtan gyerekeknek**

Édes gyerekem, köszönj szépen.

Köszönj a papának, a mamának, a nagypapának, a nagymamának, a testvéreidnek, az unokatestvéreidnek, a nagynéniknek, a nagybácsiknak, a tanító néniknek, a tanító bácsiknak, a szomszéd néniknek, a szomszéd bácsiknak, és ne felejts el köszönni a szomszéd néni nagypapájának, a nagypapa szomszéd nénijének, a nagybácsi tanító nénijének, a tanító néni nagybácsijának, a nagynéni nagynénijének, a nagybácsi nagybácsijának.

És ne felejts el köszönni a postásnak, mikor becsönget.

De a postásnak ne ugorj a nyakába, ahogy a papának vagy a mamának, a postás nyakába a postás gyereke ugrik, és a postás is ugorhat a papája nyakába, mindenki ugorhat a saját papája, mamája nyakába. De aki nem a papája, mamája, annak intsen, integessen, fogjon vele kezet, biccentsen, bólintson, mondja, hogy Jó napot! Jó estét! A viszontlátásra!, mikor mit kell, és emelhet kalapot is, ha van kalapja, de aki nem a papája, mamája, annak ne ugorjon a nyakába.

Annak köszönjön úgy, ahogy illik.

És úgy illik, hogyha vendég jön a házhoz, annak is köszönj. Ne mássz gyorsan az ágy alá, édes gyerekem, ha meglátod a vendéget. Mert az ágy alól nehéz szépen köszönni, szépen kezet nyújtani, megmondani a neved és okosan beszélgetni. A vendég szeretné látni, hogy milyen kedves, okos, illedelmes gyerek vagy, a mama pedig nagyon szeretné megmutatni. Jobb, ha be se mászol az ágy alá, mert úgyis kihúznak onnan. Addig húznak, míg elő nem jössz, hogy köszönj, kezet fogj és okosan beszélgess, édes gyerekem.

Viselkedj kedvesen és okosan a vendéggel, édes gyerekem. Ha megmutatod neki a legkényelmesebb széket és nem azt, amiből a rugók kiállnak, akkor kedvesen viselkedsz. Ha kiviszed a kabátját, a fogasra akasztod és közben nem turkálsz a kabátzsebében, akkor nagyon kedvesen viselkedsz. Ha beszélgetsz vele és nem kérdezed meg, hogy ki hívta és minek jött, akkor nagyon kedvesen és okosan viselkedsz. És lehet, hogy ő se kérdezi meg tőled, hogy ityeg a fityeg és nem csíp beléd és barackot se nyom a fejedre, mert vannak ilyen kedves és okos vendégek is, édes gyerekem.

Persze vannak vendégek, akiket nem hívtunk és nem vártunk, de mégis eljönnek, és leülnek és csak ülnek, pedig kedves volna, ha fölállnának, és sehogy se akarják venni a kabátjukat, pedig kedves volna, ha vennék végre, és csak beszélnek és beszélnek, pedig okos volna, ha hallgatnának. Az ilyen vendég se nem kedves, se nem okos, de azért még ne húzd ki alóla a széket, édes gyerekem. És ne morogj, ne ugass és ne harapd meg!

Ezt nem neked mondtam, édes gyerekem.

Ezt a kiskutyádnak mondtam.

Mert őneki is tudni kell, mi a vendégszeretet. Ő bemászhat nyugodtan az ágy alá, neki nem kell köszönni, kezet fogni, okosan beszélgetni, de a kutyaillemet, azt neki is meg kell tanulni, hogy idegenekre se lehet morogni, ugatni és nem szabad harapni, és hogy az utcán se vetheti rá magát senkire. A jó modorú kutyának tisztelnie kell a nadrágokat és a cipőket és azt is, aki benne van.

Édes gyerekem, nem vagy macska. Se kutya, se krokodil, se veréb. Se malac, se kukac. Meg kell tanulnod ember módjára enni, ahogy szokás. Nem lefetyelve, falánkolva, csipegetve, se csámcsogva, nyámmogva, turkálva. Az asztalnál szépen ülve, késsel-villával enni, pohárból inni. Könnyebb a körtekukacnak! De hát te ember vagy, édes gyerekem.

Ne ronts az asztalhoz, ne lökdösődj, ne ordítsd, hogy Éhes vagyok! Én kérek előbb! Várd meg, amíg leültetnek és a tányérokba leves kerül.

A levessel pedig vigyázz! Ne billegtesd a tányért, ne öntsd az öledbe az egészet, ne csapd bele a kanalat, ne keverd, ne kavard, ne szürcsöld, ne hörpöld, fújd meg óvatosan, ha forró, és kanalazd lassan.

Azt mondom, vigyázz a levessel édes gyerekem.

Tele szájjal ne beszélj, és egyáltalán evés közben, ha lehet, ne beszélj sokat. Mert ha ilyenkor meséled el, hogy kivel verekedtél és hogy estél hasra és mekkora kutyát láttál és mért nincs meg a szemüveged és mit kérsz a születésnapodra és mekkorát ordított a postás, akkor biztos, hogy hadonászni fogsz a kanaladdal és böködni a késeddel és mutogatni a villáddal, és ha még azt is megkérdezed, hogy mért nincs a nőknek szakálla és hány évig élnek az egerek és mi az a bója és mért nem ihatsz sört, akkor már az is biztos, hogy cigányútra szalad az étel és köhögni fogsz és fuldokolni és halálra rémítesz mindenkit, aki csak az asztalnál ül.

Ezért azt mondom, evés közben ne beszélj sokat, édes gyerekem.

Ha ízlett az étel és szeretnél még kapni belőle, ne cuppantgass és ne nyald a szájad és ne ordíts, hogy Kérek még! Nekem adjatok! Várd meg, amíg újra megkínálnak. És ne figyeld a szemed sarkából, hogy kinek mennyi jut, és ne mondd, hogy Előbb nekem adj! Azt én kérem! Mért nem én kapok előbb?, és a tányérodat se tologasd a tálhoz és ne is nyújtogasd mindenki fején keresztül. A mama biztosan gondol rád, és háromszor is megkérdezi, hogy Kérsz még? és Kérsz még egy kicsikét? és Biztos, hogy nem kérsz még egy falatot? És a nagymama még azt is mondja, hogy Mért nem eszel, kisfiam? Szegénykém, milyen étvágytalan! Egyél, kis angyalom! Ha pedig kínálnak, és te már igazán jóllaktál, ne azt mondd, hogy Több nem kell!, hanem mondd, hogy Köszönöm, nem kérek többet! és Köszönöm az ebédet! vagy Köszönöm a vacsorát!, és utána a kezedet ne nyald le, de töröld meg szalvétával és ne rúgd ki magad alól a széket és ne pattanj fel az asztaltól, hanem várd meg, amíg a többiek is befejezik az evést.

Nehéz dolog az asztalnál jól viselkedni, de te csak próbáld meg, édes gyerekem.

Próbáld csak meg, édes gyerekem. Ha szomjas vagy, ne üvöltsd, hogy Vizet!, mondd csak egyszerűen, Kérek egy kis vizet! Szomjas vagyok. Ha inni kaptál, fogd a poharat ügyesen, ne játssz vele, ne forgasd, döntögesd, mert a pohár könnyen felborul.

És most elmondom, mi mindennel ne játssz még az asztalnál. A villával ne vakargasd a fejed. A késsel ne szeleteld föl az abroszt. A kanállal ne dobolj, ne kocogtass. A papírszalvétából ne hajtogass papírhajót. A főzeléket ne kend szét a ruhádon, a tésztát ne úsztasd a vizespoharadban, a morzsákat ne pöckölgesd, a csontokat, magokat, maradékokat ne lökdösd, tologasd, rendezgesd.

És ami a fő! Tartózkodj a sótartótól, sószórótól, édes gyermekem! Szórni, csak szórni a sót, mert sót szórni jó? Sózni, ha sótalan, sózni, ha sós? Sózni a levest, sózni a húst, sózni a salátát, a süteményt, a tejet, a vizet, a lekváros kenyeret? Sózni a tányért, az asztalt, a ruhádat, a cipődet?

Legalább a sót ne sózd, édes gyerekem!